KIRJALLINEN KYSYMYS E-3405/00 esittäjä(t): Cristiana Muscardini (UEN) ja Gianfranco Fini (UEN) komissiolle. Sisilialaista syntyperää oleva työtön perhe karkotettiin Saksan liittotasavallasta.



Virallinen lehti nro 151 E , 22/05/2001 s. 0159 - 0160



KIRJALLINEN KYSYMYS E-3405/00 esittäjä(t): Cristiana Muscardini (UEN) ja Gianfranco Fini (UEN) komissiolle (7. marraskuuta 2000) Aihe: Sisilialaista syntyperää oleva työtön perhe karkotettiin Saksan liittotasavallasta Eräällä Saksaan siirtolaiseksi muuttaneella sisilialaisella perheellä on ollut huomattavia vastoinkäymisiä, joista ulkomailla asuvien italialaisten yleisneuvoston neuvonantaja Zoratto on tiedottanut ja joista Stuttgartissa ilmestyvä italialainen lehti Nuovo Oltreconfine on kirjoittanut. Lehden mukaan perheen isä oli jäätyään onnettomuuden vuoksi työttömäksi asianmukaisesti ilmoittautunut Stuttgartin työvoimatoimistoon ja löytänyt uuden työpaikan. Saksalaiset poliisit olivat kaikesta huolimatta hakeneet miehen sekä koko hänen perheensä (vaimo ja neljä lasta) kello viideltä aamulla, käskeneet heitä riisuuntumaan ja tutkineet heidät ja kuljettaneet heidät Stuttgartin lentoasemalle Italiaan karkottamista varten. Voisiko komissio - ryhtyä pikaisesti toimiin turvatakseen siirtolaisperheen ihmisoikeudet, joita Saksan poliisi on räikeästi loukannut, - taata, että Saksaan muuttaneilla Italian kansalaisilla on täydet Euroopan unionin kansalaisuuteen liittyvät oikeudet, - tutkia keinoja sen takaamiseksi, että vääryyttä kärsineen sisilialaisperheen oikeudet turvataan? Anna Diamantopoulou komission puolesta antama yhteinen vastaus kirjallisiin kysymyksiin E-3404/00, E-3405/00, E-3406/00 ja E-3408/00 (22. joulukuuta 2000) Komissio ei ole tietoinen kyseisestä sisilialaisen perheen tilanteesta, joka on pääpiirteissään kuvattu arvoisien parlamentin jäsenten kysymyksissä. Jos arvoisat parlamentin jäsenet voisivat toimittaa komissiolle yksityiskohtaisia tietoja tapauksesta, komission olisi mahdollista tutkia sitä tarkemmin. Komissio viittaa vastaukseen, jonka se on antanut Sebastiano Musumecin kirjalliseen kysymykseen P-3394/00(1) ja jossa on selvitys oleskelulupien uusimisen ja peruuttamisen alalla sovellettavasta yhteisön lainsäädännöstä sekä asiaa koskevasta kirjeenvaihdosta, jota on käyty komission ja Saksan viranomaisten välillä. Saksan viranomaiset ovat vastanneet kirjeeseen, joka mainitaan kirjalliseen kysymykseen P-3394/00 annetussa vastauksessa, ja vakuuttaneet komissiolle, että ne ovat kirjoittaneet asiasta osavaltioiden viranomaisille, jotka ovat puolestaan tiedottaneet asiasta omille ulkomaalaisasioista vastaaville viranomaisilleen. Komissio on käynnistänyt rikkomusmenettelyn Saksaa vastaan tätä aihe-aluetta sivuavassa tapauksessa, joka koskee Italian kansalaisten karkoittamista Saksasta yleisen järjestyksen rikkomisen perusteella. Komissiolla ei ole rikkomusmenettelyn käynnistämisen lisäksi valtuuksia toteuttaa muita toimenpiteitä vaatiakseen jäsenvaltiota noudattamaan yhteisön lainsäädäntöä. Ei ole erityisiä seuraamuksia työntekijöiden vapaata liikkumista koskevien sääntöjen rikkomistapauksia varten; niissä voidaan soveltaa ainoastaan seuraamuksia, joita yleensä sovelletaan tapauksiin, joissa on rikottu yhteisön lainsäädäntöä. Euroopan unionin kansalaiset, jotka ovat työttöminä itsestään riippumattomasta syystä, ovat oikeutettuja sosiaalitukeen, eikä heitä saa sillä perusteella karkottaa jonkin jäsenvaltion alueelta. Työntekijöiden vapaata liikkumista koskeva oikeus on yhteisön lainsäädännön mukainen perusoikeus. Jokainen kansalainen, joka katsoo, että hänen oikeuttaan vapaaseen liikkumiseen on rikottu, voi esittää valituksen komissiolle tai vetoomuksen parlamentille. Hän voi myös antaa asian kansallisen tuomioistuimen käsiteltäväksi vetoamalla siihen, että kansalliset viranomaiset ovat rikkoneet hänen oikeuksiaan, jotka perustuvat yhteisön lainsäädäntöön, ja siihen, että viranomaisten kuuluu suorittaa hänelle korvaus(2). Komissio lähettää suoraan arvoisille parlamentin jäsenille ja parlamentin pääsihteeristölle kertomuksensa syrjinnän torjuntaa koskevista jäsenvaltioiden säännöksistä; kertomus sisältää tietoja Saksan toteuttamista toimenpiteistä, joiden avulla tähdätään rasismin, suvaitsemattomuuden ja muukalaisvihan torjuntaan. (1) EYVL C 136 E, 8.5.2001, s. 229. (2) Ks. asiat C-9/90, Francovich (Kok. 1991, s. 5357) ja C-48/93, Brasserie du Pêcheur (Kok. 1996, s. 1029).